Dê

Un Dê, ò DioNonostante e poscibbile omofonie, o toscanismo Dio o l'ha començao à inscinoâse inta lengoa zeneize a partî da-o 17° sec. sciñ à sopiantâlo quæxi do tutto into 19° sec., foscia pe via de quella mentalitæ, torna in vœuga, che e cose importante s'han da dî inte 'na lengoa foresta. A forma viaxa a l'ha rescistio 'n po megio inte forme composte Domenedê ò Dominedê., inte religioin politeisteghe, o l'è ciaschedun di êsci veneræ comme superioî à l'ommo, dotæ de personalitæ e inmortali.

Inte religioin monoteisteghe, o l'è 'n êse supremo, concepio e soventi adorao universalmente comme eterno, creatô e ordenatô de l'Universo.

Politeismo
A fantaxia creatrixe de miti a tende à fissâ in moddo concreto e precizo i caratteri distintivi di êsci superioî, che questa a riconosce comme agenti into mondo da natua e di ommi, i quæ à quelli se vózan into culto. Ogni divinitæ do veo e proppio politeismo (in ço distinto da-o polidemonismo) a l'aquista 'na personalitæ mittica e colturâ; i dê constitoiscian 'na societæ organizâ in moddo afin à quella umaña, con di ligammi de pæntella e de ciu ò meno streita dipendença gerarchica. Sciña 'nti caxi ondi-a rapresentaçion a l'è aniconnica ò l’inmaggine a se destacca da quella da figua umaña, e qualitæ psicchiche e morale e i açioin âtribuîe a-i dê son umañe. Questo l'aven, entro çerti limmiti, presso o popolo ebraico ascì, o quæ monoteismo o se distingue nettamente inte l'ambito de l'antighitæ precrestiaña. 

O pensceo grego o poñe o problema de l'origgine, da natua e do fin de l'Universo e de l'ommo e, inte l'atto into quæ o-i afronta con consciente ciareçça e coerença loggica, o formula ascì, za con l'Eracclito e-o Senoffane, a crittica radicâ da religion politeistega tradiçionâ; pù conoscendo varrie forme d'ateismo e de polemmica antireligioza (Diagora, Criççia, Tedóo de Çirene), o l'elabboa un’âta e complessa teologia co-o Platon (dotriña do Demiurgo) e con l'Aristottile (Dê comme motô inmobbile, atoalitæ piñamente realizâ e «pensceo de pensceo»). Questa teologia filtrâ atraverso o panteismo fatalistego do stoiçismo a confluisce into ciu vasto ambito da religioxitæ ellenistega, preparando coscì e vaste elaboaçioin teologgiche do neoplatonismo.

Religion e filozofia
E diferençe tra l’atezamento puamente religiozo e quello meramente filozoffico se fan evidente quande se consciddere trei problemi fondamentæ: natua de Dê, so raporti co-o mondo, so conoscibilitæ. Rispetto a-o primmo, da-o ponto de vista do pensceo raçionâ, Dê o pœu êse concepio ontologicamente comme prinçippio supremo da realtæ (e quindi ò comme puo êse ò comme caoza trascendente do mondo ò comme caoza primma e insemme finâ de l'Universo), opù da-o ponto de vista loggico (quindi comme prinçippio supremo de l'orde do mondo, da raxon inte l'ommo, da corispondença tra-o pensceo e-e cóse) ò ascì assiologicamente comme valô assoluo; o sentimento religiozo, invece, o se vóze in varri moddi a Dê comme persoña. 

O problema do raporto de Dê co-o mondo o comporta inta sostança træ soluçioin: quella doalistega, ò teistega, ch'a consciddera Dê comme trascendente, distinto da-o mondo finio; quella monistega ò panteistega, ch'a-o consciddia invece comme inmanente a-o mondo; quella naturalistega che, in nomme de l'aotosuficença da realtæ naturâ, a nega a necescitæ de ricorî à Dê pe spiegâ a natua. 

A propoxito do terço problema, quello da conoscibilitæ de Dê, e doe texi estreme son quella ch'a se pœu ciammâ intelettoalistega (e a-o tempo mæximo ontologgica), pi-a quæ Dê o l'è ogetto de 'n’aprenscion inmediâ de l'inteletto, e quella agnostega ò de l'inconoscibilitæ de Dê pe l’inteletto uman: de chì e corente fideisteghe ò pragmatisteghe, e scimmile, che inscistan tutte insci-ô concetto de Dê, segondo l’esprescion do Pascal, senscibbile (saiv'à dî percetibbile) «a-o cœu, no a-a raxon». A tæ corente se conliga in quarche moddo quelle che, sottoliniando no solo a transcendença de Dê, ma ascì a so âteritæ rispetto a-o mondo finio, sostegnan che l’essença e i atributi de Dê pœuan êse definii solo negativamente (via negationis ò ascì teologia negativa ò apofattega), ò sæ pensando e dindo quello ch'o no l'è. Se contrapoñe a questa l’atra tendença che, sença negâ a transcendença de Dê, a ritegne che de lê e di so atributi l’ommo o posse pensâ e parlâ poxitivamente (via affirmationis ò ascì teologia afermativa ò catafattega), conscidiando in lê i aspetti e-e forme da vitta umaña, afermæ in moddo eminente (via eminentiae), che però a l'aresta non definibbile. A queste doe poxiçioin, che pœuan êse ascì meramente inteletoalisteghe, corisponde però ascì di atezamenti religioxi despægi, pe-i quæ l’ommo o pœu sentî, denanti à Dê, sorvetutto a proppia pocheçça, ò a-a dreitua nullitæ, opù avertî in lê, into ciu profondo de l'annima, un raggio do divin savei e virtù: quella inluminaçion interiô ch'a rende poscibbile ogni conoscença, quindi quella de Dê ascì; conoscença che i primmi crestien ciammavan teopoiexi, union con lê. 

A-e despægie poxiçioin tocæ se conliga, inta stoia da riflescion filozoffica e teologgica, varrie prœuve de l'existença de Dê, streitamente conesse à di presuposti loggichi-metafixichi storicamente determinæ. Queste pœuan ese clascificæ comme: a) prœuve træte da 'n’esperiença personâ diretta, meramente religioza ò ascì raçionalizzâ (prez., l’argomento ideologgico, conesso co-a dotriña de l'inluminaçion interiô, de Sant'Aostin), ò da l'universalitæ de l'esperiença religioza (argomento morâ: consenso universâ do gennere uman, ch'o no pœu ingannâse inte l'amette un prinçippio supremo); b) prœuve relative a-o momento ettico de l'idea de Dê, in quanto, pù con di attezamenti despægi, riconoscian tutte l’exigença d'afermâ l’existença de 'na lezze morale suprema e assolua, e quindi un legislatô (argomento deontologgico); c) prœuve relative a-o momento teorettico, tra-e quæ o coscì dito argomento ontologico ò a priori, ch'o l'aferma l’existença de Dê êse impliççita inte l'idea de lê comme perfeçion suprema, a prœuva cosmologgica, ch'a l'aferma a necescitæ de 'na caoza primma, e quella fixico-teologgica, pi-a quæ l’orde do mondo o dimostra l’existença de 'na possança ordenaixe assolua e de 'n fin supremo. Tra questi urtimi doi genneri de prœuve, fondæ insci-â caozalitæ, e cioè a posteriori, han avuo particolâ fortuña e ‘çinque vie’ de san Tomaxo d’Aquin, che, in base a-i prinçippi da filozofia aristotellica, o l'argomentava l’existença de Dê: a) da-o movimento (inteizo comme passaggio da-a possança a l'atto), ch'o l'exigge – inte l'ambito de 'na fixica e metafixica aristotellica – un primmo motô inmobbile; b) da-e svariæ caoze efficiente, in quanto a ‘cadeña de caoze’, segondo l'Aristottile, a no pœu êse infinia e a l'exigge quindi una Caoza primma; c) da-a contingença do mondo, in quanto, scicomme ogni cosa in questo a l'apâ condiçionâ da di atre, g'ha da existe un êse ch'o l'è invece incondiçionao e assoluo, avendo in lê a caoza do so êse e de l'êse de cose contingente; d) da-a diverscitæ di graddi de perfeçion de cose, pi-a quæ g'ha da existe l’êse ch'o l'arecœugge in lê a perfeçion assolua; e) da l'orde e da-o presuposto finalismo do mondo, che rinvian à 'n'Intelligença e à 'na Voentæ trascendente. 

Mentre inte teologie d'atre confescioin crestiañe s'óssèrva 'na noteive varietæ, dovua a l'influsso exerçitao in sce queste da-e despægie poxiçioin filozoffiche prevarsciue de man in man into corso da stoia moderna, e çinque vie de san Tomaxo son vegnue clasciche inta teologia catollica, a quæ, in scintexi, a l'aferma: a) che l’existença de Dê a pœu êse raçionalmente dimostrâ pe inferença da l'osservaçion do mondo creao; b) chi-a natua de Dê, personâ e trascendente, a l'aresta incomprenscibbile a-a mente umaña a quæ a pœu tuttavia afermâ de lê – via eminentiae – tutte e perfeçioin. Circa a natua de Dê (otr'a-o so êse un e trin conoscibbile soo che traverso a-a Rivelaçion) e opignoin di teolloghi arestan diferente.
 Notte 

 Bibliografîa 


 Âtri progètti 

Categorîa:Religion